OneCoin har lagt ned mye energi i å skaffe seg PR. I mai 2015 kjøpte selskapet reklame i den bulgarske utgaven av Forbes, noe som av medlemmer feilaktig er blitt omtalt som et redaksjonelt intervju. I oktober samme år var OneCoin hovedsponsor for en konferanse arrangert av The Economist hvor blant andre Carl Bildt var en av talerne. Som hovedsponsor fikk Ruja Ignatova også taletid på konferansen. Ignatova ble også utnevnt til årets forretningskvinne i Bulgaria i 2014 i en kåring arrangert av den bulgarske PR-mogulen Evgeni Minchev.